PATVIRTINTA

Klaipėdos rajono savivaldybės mero

2025 m. kovo d. potvarkiu Nr.

**GARGŽDŲ LOPŠELIO-DARŽELIO „SAULUTĖ“**

**2024 METŲ VEIKLOS ATASKAITA**

Gargždų lopšelis-darželis „Saulutė“ (toliau Lopšelis-darželis) – biudžetinė įstaiga, veikianti pagal įstaigos nuostatus, patvirtintus Klaipėdos rajono savivaldybės tarybos 2025 m. vasario 27 d. sprendimu Nr. T11-81.

Gargždų lopšelyje-darželyje „Saulutė“ teikiamos ikimokyklinio ir priešmokyklinio ugdymo paslaugos. Ugdomoji veikla organizuojama pagal lopšelio-darželio „Saulutė“ ikimokyklinio ugdymo programą „Augu ir kuriu“. Priešmokyklinis ugdymas vykdomas pagal Bendrąją priešmokyklinio ugdymo programą. Tėvams pageidavus, už papildomą mokestį, organizuojamas neformalus švietimas - robotikos užsiėmimai.

2024 m. Lopšelyje-darželyje vidutiniškai ugdėsi 220 vaikų, iš jų: priešmokyklinėse grupėse – 42, ikimokyklinėse – 178. Veikė 2 priešmokyklinio ir 10 ikimokyklinio ugdymo grupių. Įstaigai buvo patvirtinta vidutiniškai 63,93 etato. Įstaigos etatų skaičius kito dėl atsiradusios naujos pareigybės – socialinis pedagogas 0,5 etato ir padidėjus vaikų su specialiaisiais ugdymo(si) poreikiais skaičiui padidėjo mokinio padėjėjo pareigybės 0,75 etato.

Lopšelyje-darželyje vidutiniškai dirbo 70 darbuotojų, iš jų 29 pedagoginiai (28,3 etato). Kvalifikuotą specialiąją pedagoginę ir konsultacinę pagalbą teikė: 2 logopedai (2 etatai), 2 specialieji pedagogai (1 etatas); 9 mokinio padėjėjai (8,25 etato). Psichologinę pagalbą vaikams ir jų šeimoms teikė Klaipėdos rajono pedagoginės psichologinės tarnybos 2 psichologai (1 etatas), sveikatos priežiūros paslaugas teikė Klaipėdos rajono savivaldybės visuomenės sveikatos biuro 1 visuomenės sveikatos specialistas (1 etatas).

 Pedagogai pagal kvalifikacines kategorijas: 7 mokytojai metodininkai, 1 logopedas metodininkas, 1 specialusis pedagogas metodininkas, 11 vyresniųjų mokytojų, 1 vyresnysis logopedas, 5 mokytojai ir 1 meninio ugdymo mokytojas – atestuoti mokytojai. Esant ikimokyklinio ugdymo specialistų trūkumui 2 aptarnaujančio personalo darbuotojams sudarytos sąlygos studijuoti ikimokyklinio, priešmokyklinio ugdymo studijų programose.

2024 m. Lopšelyje-darželyje vidutiniškai buvo ugdomi 16 specialiųjų ugdymosi poreikių turinčių vaikų, pastaraisiais metais šis vidurkis išlieka stabiliai augantis. Vidutiniškai 55 vaikams, turintiems kalbos ir kalbėjimo sutrikimų, buvo teikiama logopedo pagalba, tačiau šios pagalbos poreikis yra didesnis negu ją gali suteikti du įstaigos specialistai. Įstaigoje yra 68 vaikai, kuriems reikalinga logopedo pagalba.

 Užtikrinant būtinas minimalias ugdymo ir priežiūros sąlygas ypatingas dėmesys buvo skirtas sklandžiam priešmokyklinio amžiaus vaikų nemokamų pietų organizavimui, taip pat nemokamo maitinimo ar lengvatų taikymo kontrolei. Tinkamai organizuotas priešmokyklinio amžiaus vaikų nemokamas maitinimas, įsisavinta 6850,25 Eur lėšų vaikų nemokamo maitinimo organizavimui. Ikimokyklinio amžiaus vaikams vidutiniškai už maitinimą 100% mokesčio lengvata skirta 22 vaikams, 50% mokesčio lengvata – 42 vaikams.

Įstaiga turi ikimokyklinio ugdymo veiklai vykdyti leidimą - higienos pasą, tačiau Lopšelio-darželio aplinka tik iš dalies atitiko Lietuvos higienos normos HN 75:2016 reikalavimus, todėl Klaipėdos rajono savivaldybė skyrė finansavimą ir 2023 metais buvo pradėti pastato modernizacijos darbai. 2024 m. vasarą baigti pastato esminio pagerinimo darbai (modernizacija ir vidus patalpų remontas), bendra darbų suma 1 816 096 Eur. Modernizacijos tikslas – sutaupyti apie 50 proc. suvartojamos šilumos energijos sutvarkant pastatą taip, kad jis būtų energetiškai efektyvus, atitiktų higienos normas bei esminius statinio reikalavimus. Atliekant darbus buvo pakeisti langai, išorės durys, apšiltintos išorės sienos, grindys, stogas, perdanga virš rūsio. Taip pat buvo modernizuotos šildymo ir karšto vandens, apšvietimo, elektros sistemos. Atliktas vidaus patalpų remontas.

Gargždų lopšelio-darželio „Saulutė“ 2023–2025 metų strateginio ir 2024 metų veiklos plane numatyti tikslai ir uždaviniai buvo orientuoti į ugdymo kokybės gerinimą ir bendruomenės lyderystės gebėjimų ugdymą. 2024 metai buvo aktyvūs ir sėkmingi Gargždų lopšelio-darželio „Saulutė“ bendruomenei. Įgyvendinti visi numatyti veiklos plano tikslai ir uždaviniai, kurie prisidėjo prie ugdymo kokybės gerinimo, vaikų gerovės užtikrinimo bei bendruomenės įtraukimo į įstaigos veiklą.

Strateginiame plane suformuluoti veiklos prioritetai trims metams:

- sutelkta, tobulėjanti, reflektuojanti bendruomenė;

- tikslingas, įvairus įvairiems ugdymas;

- duomenimis grįstas valdymas.

2023–2025 metų strateginio plano įgyvendinimas vyko pagal 2024 metų veiklos planą. Nepaisant sudėtingų darbo sąlygų vykstant įstaigos modernizavimo darbams buvo nuosekliai ir kryptingai telkiama bendruomenė 2024-siems metams iškeltų veiklos tikslų įgyvendinimui. Tikslams pasiekti suformuluoti uždaviniai, kurie orientuoti į įstaigos 2023–2025 metų strategijos įgyvendinimą, numatytos priemonės, atsakingi vykdytojai, finansavimo šaltiniai ir lėšos.

Įgyvendinant pirmąjį tikslą „Užtikrinti kokybišką ugdymo proceso organizavimą, atliepiantį šiuolaikines ugdymo technologijas ir kiekvieno vaiko poreikius“ vienas prioritetinių uždavinių buvo diegti aktyvias, vaikų kūrybiškumą ir saviraišką skatinančias ugdymo(si) formas ir metodus (modernizacijos metu bendradarbiaujant su rajono lopšeliais-darželiais).

Vaikų kūrybiškumo ir saviraiškos skatinimas – nauji metodai ir ugdymo formos suteikė vaikams daugiau galimybių eksperimentuoti, kurti, tyrinėti ir savarankiškai įgyti naujų gebėjimų ir patirties. Didesnis vaikų įsitraukimas į ugdymo(si) procesą – aktyvūs metodai padeda vaikams labiau domėtis veiklomis, ugdo jų smalsumą, skatina mokytis per patirtį ir stiprina socialinius įgūdžius.

Diegiant naujus metodus ir inovacijas didelis dėmesys buvo skiriamas pedagogų kompetencijų tobulinimui, todėl buvo dalijamasi gerąja patirtimi su kitais darželiais, o tai leido pedagogams įgyti naujų žinių, mokytis taikyti aktyvius ugdymo metodus ir geriau atliepti vaikų ugdymosi poreikius. Pedagogai kūrė inovatyvią, bendradarbiavimu grįstą mokymo(si) aplinką, o tai sukūrė palankias sąlygas pasirengti atnaujintų ikimokyklinių ugdymo programų kūrimui, universalaus dizaino metodikos taikymui. 70% mokytojų dalyvavo Nacionalinės švietimo agentūros organizuojamuose mokymuose pagal programą „Ikimokyklinio ugdymo programų atnaujinimas ir jų įgyvendinimas vadovaujantis ikimokyklinio ugdymo programos gairėmis: mokymai programų rengėjams“ (40 ak. val.) ir patobulino (įgijo) šias kompetencijas: ikimokyklinio ugdymo turinio kūrimo ir jo įgyvendinimo; įtraukties principo švietime planavimo ir įgyvendinimo; kritiško mąstymo ir problemų sprendimo; mokymosi drauge su kitais ir iš kitų. Po mokymų buvo sudaryta darbo grupė „Ikimokyklinio ugdymo programos atnaujinimui“, buvo sukurtos galimybės diskusijoms, grupiniams projektams ir dalijimuisi gerąja praktika. Rezultatas – sustiprėję tarpusavio ryšiai, kurie padeda kurti ir mokytis efektyviau bei parengtas Ikimokyklinio ugdymo programos „Augu ir kuriu“ skyrius „Ugdymo(si) pasiekimai ir jų vertinimas“.

Lopšelio-darželio pastato modernizacijos metu susidūrėme su nemažai problemų, viena iš jų – darbuotojai dirbo skirtingose įstaigose. Pedagogai kylančias problemas dėl pastato modernizacijos stengėsi paversti privalumais ir ugdymo proceso stiprybėmis, kurios padėjo įgyvendinti strateginį ir metinį planus. Darbas skirtingose įstaigose sudarė palankias prielaidas bendradarbiavimo su kitomis įstaigomis stiprinimui – partnerystė su kitais darželiais leido keistis gerosiomis praktikomis, organizuoti bendras veiklas bei projektus stiprinant ugdymo kokybę visame rajone.

Pedagogai, bendradarbiaudami su Gargždų lopšelio-darželio „Ąžuoliukas“ ir Agluonėnų mokyklos-darželio pedagogais, įgyvendino etnokultūrinį projektą „Kiemo žaidynės“. Įgyvendinant projektą vaikams sukurta palanki aplinka socialinei sąveikai su Agluonėnų darželio vaikais. Bendradarbiavimas paskatino vaikų kūrybiškumą, aktyvumą, iniciatyvumą, vaikai išmoko veiksmingiau bendrauti ir bendradarbiauti su bendraamžiais. Pedagogai profesionaliai įsiliejo į kitų įstaigų ugdymo proceso kokybės tobulinimą, dalinosi gerąja patirtimi, buvo organizuota 10 gerosios patirties sklaidos veiklų. Bendradarbiavimas su kitais lopšeliais-darželiais dalijantis gerąja patirtimi ir kartu kuriant naujas ugdomąsias veiklas pedagogams sudarė prielaidas įgyti naujų kompetencijų bei įgyvendinti kūrybines idėjas. Sukurtos praktikos ir bendradarbiavimo patirtys su rajono lopšeliais-darželiais skatina tolesnį ugdymo kokybės tobulinimą. Apibendrinant galima teigti, kad aktyvių, vaikų kūrybiškumą ir saviraišką skatinančių ugdymo(si) formų ir metodų diegimas ne tik pagerino vaikų ugdymo(si) rezultatus, bet ir sustiprino bendruomenės narių tarpusavio bendradarbiavimą bei darželio įvaizdį pristatant kaip šiuolaikinę ugdymo įstaigą.

Antras prioritetinis uždavinys buvo plėsti ugdymui(si) tinkamą fizinę, socialinę-emocinę ir pažintinę aplinką siekiant visų įtraukties principo. Kuriant palankią aplinką įtraukties principų įgyvendinimui buvo sudarytos sąlygos bendruomenės nariams tobulinti savo kompetencijas kuriant aplinkas. 98 % mokytojų dalyvavo mokymuose „Ugdymo aplinkos transformavimas siekiant aukštesnės vaikų ugdymo kokybės“, įgytą patirtį pedagogai sėkmingai taiko praktikoje. 99 % darbuotojų dalyvavo ir išklausė profesinius mokymus tema „Priekabiavimo ir smurto darbo aplinkoje probleminiai aspektai, darbuotojų teisės bei pareigos, kolegų tarpusavio bendravimo ypatumai. Pozityvios darbo etikos kūrimas“. Mokymai sustiprino emocinę paramą bendruomenei, užtikrino, kad visi darbuotojai jaustųsi suprasti, vertinami ir saugūs.

Pedagogai tęsė socialinio emocinio ugdymo programų „Kimochis“ (ikimokyklinio amžiaus vaikams) ir ,,Laikas kartu“ (priešmokyklinio amžiaus vaikams) įgyvendinimą, diegė iniciatyvas palankių ugdymosi sąlygų kūrimui ir įgyvendinimui.

Vykstant įstaigos modernizacijos darbams esminis dėmesys buvo skiriamas tinkamos fizinės aplinkos kūrimui, o vėliau, ruošiantis lopšelio-darželio atidarymui, socialinės-emocinės ir pažintinės aplinkos parengimui, ypač siekiant užtikrinti įtraukties principo įgyvendinimą. Bendradarbiaujant su modernizacijos darbų projektuotojais buvo užtikrinta, kad įstaigos patalpos būtų pritaikytos įvairių poreikių turintiems vaikams ir darbuotojams. Suprojektuoti ir įrengti du keltuvai į antrą aukštą, įrengti du neįgaliųjų tualetai vaikams bei vienas neįgaliųjų tualetas suaugusiems. Lopšelio-darželio lėšų panaudojimo vienas iš prioritetų - įtraukios aplinkos kūrimas, todėl investuota į technologijas ir įrangą, skatinančias šiuolaikišką, patrauklų ir įvairių ugdymosi poreikių turinčių vaikų ugdymąsi. Buvo įsigytos interaktyvios lentos, taip pat skaitmeninis pianinas, nešiojami kompiuteriai ir kita specializuota mokymosi įranga. Sėkmingai įsisavintos Klaipėdos rajono savivaldybės skirtos lėšos (6 000 Eur) ir įrengtas sensorinis kambarys. kuriame gausu įvairių priemonių: šviečiantis burbulų vamzdis su minkštu kampu ir šoniniais veidrodžiais bei šviečiančiais pluoštais, šviesos pluoštelių užuolaida, pakabinamas hamakas, begalybės tunelis, tamsusis namelis su šviečiančiu LED kilimu, dvi pakabinamų burbulų sienelės, akvariumas su medūzomis, tekstūrinių sensorinių plytelių rinkinys bei įvairūs sensoriniai žaislai. Taip pat galerijoje įrengtas spalvotų ir išgaubtų veidrodžių kampelis, vaikiški minkštasuoliai. Visos šios priemonės – tai ne tik unikalios interjero detalės, tai – hipnotizuojančios sensorinės priemonės, jutiminio malonumo bei vizualinio žavesio šaltinis, stimuliuojantis pojūčius ir atpalaiduojantis bei skatinantis ramybės jausmą, skirtos tiek vaikams, ypač turintiems specialiųjų ugdymosi poreikių, tiek suaugusiems.

Po modernizacijos ir vidaus remonto darbų įstaigos bendruomenė sukūrė saugią, estetišką aplinką, kuri atitinka higienos ir saugos reikalavimus, mažina galimus pavojus ir skatina ugdytinių gerovę. Visų lopšelio-darželio patalpų langai aprūpinti žaliuzėmis, įrengta nauja šiuolaikiška apsaugos ir gaisrinės saugos sistema, užtikrinant maisto kokybę įsigyta šaldymo spinta, nerūdijančio plieno vonelės ir kt. Ruošiantis Lopšelio-darželio atidarymui darbuotojai didelį dėmesį skyrė grupių erdvių estetikai, kūrė įkvepiančią ugdymosi aplinką, grupėse įrengtos poilsio-ramybės erdvės, švietimo pagalbos specialistų kabinetai papildyti naujomis sensorinėmis priemonėmis. Vykdant įstaigos modernizacijos darbus nemažai nukentėjo lauko edukacinė aplinka, todėl grupių mokytojos pagal galimybes atnaujino lauko erdves ir priemones. Įsigijome penkis naujus lauko įrengimus: čiuožyklą-namelį lopšelio grupei, dvi kompleksines lauko žaidimų aikšteles ikimokyklinukams, manipuliacinių sienelių žaidimų aikštelę „Labirintas“ bei edukacinį žaidimą „Eglutė“ visų amžių grupėms.

Sukurta ugdymuisi palanki aplinka ne tik pagerino ugdymo(si) kokybę, bet ir užtikrino, kad kiekvienas bendruomenės narys jaustųsi įtrauktas, palaikomas ir turėtų galimybę atskleisti savo potencialą.

Įgyvendinant antrąjį tikslą „Kurti įstaigos kokybės siekio kultūrą į tobulinimo procesus įtraukiant visus bendruomenės narius“ vienas prioritetinių uždavinių buvo puoselėti pedagogų refleksiją, savianalizę ir kiekvieno mokyklos bendruomenės nario atsakomybę už veiklos kokybę, šis uždavinys buvo labai svarbus nes jis tiesiogiai prisidėjo prie bendruomenės tobulėjimo ir organizacijos kultūros formavimo. Bendruomenė buvo telkiama aktualių klausimų diskusijoms, sprendimų priėmimui, veiklos kokybės įsivertinimo kultūros formavimui. Suburtos darbo grupės, kurios skatino inovacijas ir stiprino bendruomenės ryšius. Darbo grupės: „Gargždų lopšelio-darželio „Saulutė“ ikimokyklinio ir priešmokyklinio ugdymo grupių metinio ugdymo proceso organizavimo plano struktūros atnaujinimui parengti“, „Gargždų lopšelio-darželio „Saulutė“ 2025 metų veiklos plano projektui parengti“, „Ikimokyklinio ugdymo programos atnaujinimo“.

Pedagogai reguliariai analizavo savo darbą įtraukiant refleksijas apie sėkmes ir tobulintinas sritis, buvo kuriama aplinka, kurioje pedagogai jautėsi saugūs ir atviri dalintis patirtimis, iššūkiais ir idėjomis. Pedagogai pristatė 10 gerosios patirties veiklų taikant naujas, inovatyvias rekomendacijas ikimokyklinio ugdymo pedagogams „Žaismė ir atradimai“. Aptariant ir analizuojant pristatytas patirtis vyko „koleginė refleksija“, diskusija, kurioje mokytojai galėjo mokytis vieni iš kitų ir kartu ieškoti sprendimų.

Įstaigos bendruomenė nuolat buvo skatinama analizuoti veiklos kokybę, remiantis objektyviais duomenimis, tokiais kaip ugdytinių pasiekimų rezultatai, ugdymo proceso priežiūros rezultatais, apklausos ir kokybės įsivertinimo ataskaitos.

Vadovaujantis nauja Ikimokyklinio ir (ar) priešmokyklinio ugdymo programas vykdančių mokyklų veiklos kokybės įsivertinimo metodika atliktas įstaigos veiklos kokybės teminis įsivertinimas sričiai „Pasiekimų vertinimas ir ugdymo planavimas“, bendras įsivertinimas – 3 lygis. Nustatyti stiprieji veiklos aspektai: vaikų pasiekimų vertinimas atliekamas pagal vaikų pasiekimų žingsnelius; kūrybiškas veiklų planavimas pagal vaikų amžių; planuojant išlaikoma pusiausvyra tarp visos grupės ir mažose grupelėse ugdomosios veiklos bei individualaus darbo.

Nustatyti tobulintini veiklos aspektai: siekti, kad vaikas būtų aktyvus savęs vertinimo ir įsivertinimo proceso dalyvis; tobulinti gebėjimą derinti, išlaikyti pusiausvyrą tarp iš anksto suplanuotos ir vaikų pasiūlytos veiklos. Pagal įsivertinimo rezultatus parengtas įstaigos veiklos kokybės tobulinimo planas.

Atlikta ikimokyklinio ir priešmokyklinio amžiaus vaikų pasiekimų vertinimo ir fiksavimo grįžtamoji priežiūra, įvertinti visų grupių 30 % vaikų pasiekimai.

Remiantis atnaujintų ikimokyklinio ugdymo programų rekomendacijomis ir atnaujinta Priešmokyklinio ugdymo programa ir pagal įsivertinimo ir grįžtamosios kontrolės rezultatus atnaujinti ir parengti Lopšelio-darželio ikimokyklinio ir priešmokyklinio amžiaus vaikų pasiekimų ir pažangos vertinimo tvarkos aprašai.

Įstaigoje atliktas darbuotojų vertinimas ir pedagogų savianalizės rezultatų aptarimas. Vertinimas padėjo pamatuoti ir įvertinti darbuotojų atliekamų veiklų lygį, išsiaiškinti darbuotojų požiūrį į komandinės veiklos galimybes. Vertinant darbuotojus prioritetas skirtas darbuotojų sėkmei pripažinti ir skatinti, nustatyti motyvuotus tikslus, kurie sutampa su organizacijos tikslais. Atsižvelgiant į darbuotojų poreikius, remiantis vertinimo rezultatais, priimti sprendimai dėl darbuotojų atlygio kintamosios dalies. Apibendrinti darbuotojų vertinimo rezultatai panaudoti įstaigos veiklai tobulinti.

Pedagogų refleksijos, savianalizės ir kiekvieno mokyklos bendruomenės nario atsakomybės už veiklos kokybę puoselėjimas padėjo pedagogams ne tik tobulinti profesinius įgūdžius, bet ir ugdyti atsakomybės jausmą už bendrus lopšelio-darželio tikslus bei rezultatus.

Antras prioritetinis uždavinys buvo skatinti įstaigos bendruomenės, socialinių partnerių partnerystę – pasitikėjimu grindžiamus santykius, būtinus sėkmingam vaikų ugdymui(si).

Sudarytos palankios sąlygos įstaigos bendruomenei ir socialiniams partneriams bendradarbiauti dėl bendro tikslo – vaikų ugdymo(si) kokybės. Įstaigos pedagogai ieškojo patrauklių ugdymo(si) formų, kurios sudarė palankias sąlygas ugdymo proceso partnerystei. Buvo organizuotos ugdomosios dienos „Susipažink su mano profesija“, kuriose įstaigos darbuotojai ir tėvai pristatė savo profesijas, įstaigos bendruomenė pakviesta į vakaronę „Rudens lygiadienis. Dagos šventė“, bendradarbiaujant su Viliaus Gaigalaičio globos namais parengta vaikų meninė programa senjorams, organizuotos šventinės popietės su kitų darželių bendruomenėmis. Organizuojant renginius, susitikimus ar veiklas, buvo stiprinamas bendruomeniškumas ir motyvacija visiems aktyviai dalyvauti ugdymo(si) procese, sukurta aplinka, kurioje kiekvienas bendruomenės narys – mokytojas, tėvas ar socialinis partneris – jaučiasi svarbus ir vertinamas.

Buvo skatinama ir palaikoma skaidri komunikacija tarp mokytojų, tėvų ir bendruomenės narių, akcentuojant bendrus tikslus – vaikų gerovę ir ugdymo kokybę, užtikrinama, kad visos šalys vienodai suprastų bendrą vaikų ugdymo(si) tikslą ir jaustųsi jo dalimi. Įstaigai atvėrus duris po modernizacijos ir remonto darbų organizuoti tėvų susirinkimai, kurių metu pristatytas Lopšelio-darželio savitumas ir ugdymo turinys, taip pat buvo organizuotos atvirų durų dienos, kurių metu tėvai turėjo galimybę susipažinti su grupėje dirbančiu personalu, ugdomąja aplinka, aptarti rūpimus klausimus. Esant poreikiui buvo organizuojami tėvų susirinkimai-diskusijos aktualioms problemoms spręsti, rasti bendriems susitarimams ir sprendimams, viena aktualiausių temų – vaikų poilsio organizavimas.

Įstaigoje kuriama pozityvi partnerystės kultūra, kuri grindžiama pasitikėjimu, pagarba ir bendru tikslu. Tokia partnerystė padeda ne tik kurti sėkmingą ugdymo(si) aplinką, bet ir formuoja ilgalaikius ryšius, kurie stiprina visą bendruomenę.

Įgyvendinant Lopšelio-darželio 2023–2025 m. strateginį bei 2024 metų veiklos planą didelis dėmesys skirtas įstaigos turimų lėšų racionaliam ir taupiam panaudojimui, sprendimai dėl jų panaudojimo derinti su Lopšelio-darželio savivalda, bendruomene. 2024 metais įstaiga gavo 3 331,75 Eur 1,2% gyventojų pajamų mokesčio paramos. Įstaigos gautos paramos ir Savivaldybės lėšomis per metus buvo gerinamos ugdymo(si) sąlygos.

Įgyvendinti tikslai ir uždaviniai padeda užtikrinti ilgalaikį, kokybišką Lopšelio-darželio veiklos efektyvumą ir kuria ugdymo įstaigą, kuri yra konkurencinga, moderni bei orientuota į kiekvieno bendruomenės nario gerovę. Planuodama 2025 m. veiklą, Lopšelio-darželio bendruomenė susitarė dėl tokių veiklos prioritetų: toliau plėtoti inovatyvius ugdymo būdus ir priemones, stiprinti įtraukties principą ir palankios aplinkos kūrimą, plėtoti bendruomenės įsitraukimą į įstaigos veiklas.

Pridedama:

1. Metinių finansinių ataskaitų rinkinys, 41 psl.
2. Metinių biudžeto vykdymo ataskaitų rinkinys, 33 psl.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_